גלעד עדין

250px|ממוזער|שמאל|גלעד עדין בטקס אזכרה לחללי משטרת ישראל, 8 ביוני 2015
גלעד עדין (נולד ב-22 במאי 1966) הוא עיתונאי ישראלי ועורך חדשות. שימש בשנים 2005–2008 מנכ"ל ועורך ראשי של "חדשות 10". כיום הוא משמש כמרצה לתקשורת במרכז הבינתחומי הרצליה, ובעלים של חברה להפקות ומיזמי טלוויזיה ואינטרנט.

 ביוגרפיה 
בנם של שרה ופרופ' אבנר עדין, מומחה מים ומהנדס מהפקולטה לחקלאות ברחובות.

את שירותו בצה"ל עשה ביחידה 8200. הוא בעל תואר ראשון בכלכלה ותארים ראשון ושני במנהל עסקים מהאוניברסיטה העברית בירושלים. כמו כן, הוא בוגר קורס כתבי טלוויזיה של בית הספר סם שפיגל לקולנוע ולטלוויזיה, ירושלים.

בתחילת דרכו, עבד בערוץ 1, שם שימש כתב שטח בתחומי חינוך, כלכלה, בינוי ושיכון, תחבורה, תעופה ותקשורת. בנוסף לכך, שימש כעורך ומגיש חדשות, במאי כתבות דוקומנטריות ב"יומן" וב"מבט שני" ולעיתים הנחה את תוכנית הנוער "זאפ לראשון". ב-4 בנובמבר 1995 הודיע לראשונה על יריות בראש הממשלה יצחק רבין, ושידר את מהדורת החדשות המיוחדת של הערוץ הראשון, לאחר מכן הועבר השידור לחיים יבין שהודיע מאוחר יותר על רצח רבין באותו הלילה. החל מ-1997 ערך והגיש את מהדורת "מבט" ואת המהדורה הפוליטית "שבע וחצי" בערוץ 1. ב-2003 היה העורך הראשי של משדר הבחירות, ועל כך זכה בפרס האקדמיה לטלוויזיה.

בעקבות מחלוקת עם מנכ"ל רשות השידור, יוסף בראל, פרש עדין מהערוץ, ובינואר 2004 הצטרף ל"חדשות 10", שם עבד כמגיש ועורך בכיר, ותפקידו המרכזי היה פיתוח מהדורת ליל השישי של הערוץ - "האולפן המרכזי". "האולפן המרכזי" עקפה באחוזי הצפייה את מהדורת "יומן". ערך ריאיון בדממה עם השרה יהודית נאות, לאחר שאיבדה את קולה, זמן קצר לפני מותה. כן ראיין את ולדימיר פוטין ואת ויקטור יושצ'נקו.

בתחילת דצמבר 2005 פרש מנכ"ל חברת "חדשות 10" אבי ברזילי, ועדין מונה על ידי דירקטוריון "חדשות 10" לתפקיד העורך הראשי והמנכ"ל של החברה.

בבחירות 2006, הקים את פרויקט "כיכר הבחירות", אשר בו שידר ערוץ 10 את משדר הבחירות שלו מאולפן שקוף בכיכר רבין בתל אביב. היה זה משדר הבחירות הראשון שבו עבר ערוץ 10 את ערוץ 1 הממלכתי וצמצם את הפער עם ערוץ 2.

בפברואר 2008 הגיע הפער בין חדשות 10 לחדשות ערוץ 2 ל-2% בלבד. עדין הודיע אז על פרישה מתפקידו ואמר לעובדי "חדשות 10" כי הדמוקרטיה הישראלית הרוויחה חברת חדשות ביקורתית וחסרת פניות.

לאחר שפרש מערוץ 10 הקים חברה להפקות, שבין היתר מפיקה ברישיון ועידות TEDx בישראל.

החל מיוני 2017 משודרת בנמל התעופה בן-גוריון הודעות ביטחון בקולו.

ב-27 באוקטובר 2024 הנחה את טקס האזכרה הממלכתי לחללי מלחמת חרבות ברזל, שהתקיים בהר הרצל בירושלים.
ב-30 באפריל 2025 הנחה את טקס הקראת השמות, והטקס המרכזי בהיכל הזיכרון הממלכתי לחללי מערכות ישראל ביום הזיכרון.

חיים אישיים
עדין נשוי לחני, מדריכה להתפתחות אישית, ואב לארבעה, ענבר, מעיין, רועי ורון. מתגורר בהרצליה. בתו ענבר היא בלוגרית תירות. בנורועי אמן AI.

קישורים חיצוניים





 ארתור שני, גלעד עדין: "אפשר להיות יצירתיים גם כשעוסקים בחדשות", מתוך "אוונגרד" - מגזין המרכז הבינתחומי הרצליה
 "איך מנצחים את שפעת החזירים", סרט דוקומנטארי של עדין באתר שידורי קשת, 14 בספטמבר 2009

הערות שוליים

קטגוריה:עיתונאים ישראלים
קטגוריה:חיילי יחידה 8200
קטגוריה:אנשי טלוויזיה ישראלים
קטגוריה:במאי טלוויזיה ישראלים
קטגוריה:מנחי טלוויזיה ישראלים
קטגוריה:מנכ"לים ישראלים
קטגוריה:הערוץ הראשון: שדרנים ומנחים
קטגוריה:ערוץ עשר: שדרנים, שחקנים ומנחים
קטגוריה:סגל ערוץ עשר
קטגוריה:סגל המרכז הבינתחומי הרצליה: תקשורת
קטגוריה:סגל אוניברסיטת רייכמן: תקשורת
קטגוריה:בוגרי האוניברסיטה העברית בירושלים
קטגוריה:זוכי פרס האקדמיה לטלוויזיה
קטגוריה:ישראלים שנולדו ב-1966